**การเลือกตั้งซ่อมสมาชิกสภาผู้แทนราษฎรเขต 4 ลพบุรี พ.ศ. 2556** เป็นการเลือกตั้งสมาชิกสภาผู้แทนราษฎรจังหวัดลพบุรี ภายหลังจากศาลฎีกาแผนกคดีเลือกตั้งมีคำสั่งให้มีการเลือกตั้งใหม่ เนื่องจากเห็นว่าการเลือกตั้งในปี พ.ศ. 2554 มิได้เป็นไปโดยสุจริตและเที่ยงธรรม

ที่มา
-----

คณะกรรมการการเลือกตั้ง (กกต.) ยื่นคำร้องต่อศาลฎีกาแผนกคดีเลือกตั้งขอให้มีคำสั่งให้มีการเลือกตั้งสมาชิกสภาผู้แทนราษฎรจังหวัดลพบุรี เขตเลือกตั้งที่ 4 ใหม่ เนื่องจากมีหลักฐานอันควรเชื่อได้ว่านายสุบรรณ จิระพันธุ์วาณิช อดีตนายกองค์การบริหารส่วนจังหวัดลพบุรี ซึ่งในขณะนั้นเป็นเจ้าหน้าที่ของรัฐ ได้อาศัยตำแหน่งหน้าที่ของตนกระทำการแจกแว่นตาแก่ประชาชนเพื่อจูงใจให้ผู้มีสิทธิเลือกตั้งลงคะแนนเสียงให้แก่นายเกียรติ เหลืองขจรวิทย์ อันเป็นการฝ่าฝืนพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎรและการได้มาซึ่งสมาชิกวุฒิสภา พ.ศ. 2550 มาตรา 53 และ 57 มีผลให้การเลือกตั้งมิได้เป็นไปโดยสุจริตและเที่ยงธรรม

ศาลฎีกาแผนกคดีเลือกตั้งพิเคราะห์แล้ว เห็นว่า นายสุบรรณ จิระพันธุ์วาณิช นายกองค์การบริหารส่วนจังหวัดลพบุรีในขณะนั้นเป็นผู้ให้การสนับสนุนนายเกียรติให้มาสมัครรับเลือกตั้งเป็น สมาชิกสภาผู้แทนราษฎรจังหวัดลพบุรี พรรคภูมิใจไทย โดยนายสุบรรณได้พูดผ่านเครื่องขยายเสียงต่อหน้าประชาชนได้ความว่า ให้ช่วยเลือกคนของนายสุบรรณแล้วจะมีงบประมาณที่ ตำบลเกาะรังและตำบลซับตะเคียน อำเภอชัยบาดาล จังหวัดลพบุรี เพื่อจะได้มีงบประมาณนำมาซื้อของแจกชาวบ้านอีก ดังนั้น ถ้อยคำของนายสุบรรณดังกล่าว ทำให้เข้าใจได้ทันทีว่า นายสุบรรณต้องการให้ประชาชนที่มารับแจกแว่นตาลงคะแนนเลือกตั้งให้แก่ นายเกียรติเพื่อให้ได้เป็นสมาชิกสภาผู้แทนราษฎรจังหวัดลพบุรี เขต 4 แม้ว่า ขณะที่มีการแจกแว่นสายตาทั้งสองตำบลนั้น นายเกียรติจะไม่อยู่ด้วยก็ตาม

กรณีปรากฏหลักฐานอันควรเชื่อได้ว่าการที่นายสุบรรณพูดในโครงการแจกแว่นสายตาเพื่อจูงใจให้ผู้ที่มารับแจกแว่นสายตาไปลงคะแนนเสียงเลือกตั้งสมาชิกสภาผู้แทนราษฎรให้นายเกียรติ เป็นการฝ่าฝืนมาตรา 53 (1), 57 วรรคหนึ่ง แห่งพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎรและการได้มาซึ่งสมาชิกวุฒิสภา พ.ศ. 2550 ทำให้การเลือกตั้งนั้มมิได้เป็นไปโดยสุจริตและเที่ยงธรรม จึง**มีคำสั่งให้มีการเลือกตั้งสมาชิกสภาผู้แทนราษฎรจังหวัดลพบุรี เขตเลือกตั้งที่ 4 ใหม่** แทนนายเกียรติ เหลืองขจรวิทย์ ในวันที่ 28 ธันวาคม พ.ศ. 2555

คณะกรรมการการเลือกตั้งจึงได้กำหนดให้วันเสาร์ที่ 9 กุมภาพันธ์ พ.ศ. 2556 เป็นวันเลือกตั้ง และได้กำหนดวันรับสมัครเลือกตั้งในระหว่างวันที่ 22 มกราคม - 26 มกราคม พ.ศ. 2556  และกำหนดจัดให้มีการเลือกตั้งล่วงหน้าในวันที่ 2 กุมภาพันธ์ พ.ศ. 2556

ผลการเลือกตั้ง
--------------

|  |
| --- |
| **สัญลักษณ์และความหมาย** |
| \* | ส.ส. ที่ได้รับเลือกตั้งในการเลือกตั้งครั้งที่ผ่านมา |
| † | ผู้สมัครที่ถูกตัดสิทธิ์ |
| ✔ | ผู้สมัครที่เคยดำรงตำแหน่งสมาชิกสภาผู้แทนราษฎรมาแล้ว |
| ( ) | หมายเลขประจำตัวของผู้สมัคร |
| **ตัวหนา** | ผู้สมัครที่ชนะการเลือกตั้ง |

| การเลือกตั้งซ่อมสมาชิกสภาผู้แทนราษฎรเขต 4 ลพบุรี พ.ศ. 2556 |
| --- |
| พรรค | ผู้สมัคร | คะแนนเสียง | % | ± |
|  | **เพื่อไทย** | **พหล วรปัญญา (1)** | **49,146** | **56.13** | **+20.27** |
|  | ภูมิใจไทย | เกียรติ เหลืองขจรวิทย์ (3)\* | 36,994 | 42.25 | +0.84 |
|  | ครูไทยเพื่อประชาชน | สมจิตร พุทธรักษา (2) | 1,415 | 1.61 | - |
| บัตรดี | 87,555 | 95.05 | – |
|
| ไม่ประสงค์ลงคะแนน | 2,353 | 2.55 | – |
|
| บัตรเสีย | 2,209 | 2.40 | – |
|
| ผู้มาใช้สิทธิเลือกตั้ง | 92,117 | 66.19 | – |
|
| ผู้มีสิทธิเลือกตั้ง | 139,161 | 100.00 | — |
|
|  | เพื่อไทย **ได้ที่นั่ง**จาก ภูมิใจไทย |
|

ภายหลังมติการประชุมครั้งที่ 18/2556 เมื่อวันที่ 19 กุมภาพันธ์ พ.ศ. 2556 คณะกรรมการการเลือกตั้งจึงประกาศให้นายพหล วรปัญญา สังกัดพรรคเพื่อไทย เป็นสมาชิกสภาผู้แทนราษฎรจังหวัดลพบุรี เขตเลือกตั้งที่ 4

อ้างอิง
-------

1. 1 2  คำสั่งศาลฎีกาแผนกคดีเลือกตั้งที่ ๑๙๙๙๒/๒๕๕๕[*ลิงก์เสีย*]
2. ↑  กกต. กำหนดเลือกตั้ง ส.ส.ลพบุรี เขตเลือกตั้งที่ 4 แทนตำแหน่งที่ว่าง 9 ก.พ. 56[*ลิงก์เสีย*]
3. ↑  ผลการนับคะแนนเลือกตั้ง ส.ส.ลพบุรี เขตเลือกตั้งที่ 4 แทนตำแหน่งที่ว่าง(อย่างไม่เป็นทางการ)[*ลิงก์เสีย*] ลพบุรี.
4. ↑  ประกาศคณะกรรมการการเลือกตั้ง เรื่อง ผลการเลือกตั้งสมาชิกสภาผู้แทนราษฎรแบบแบ่งเขตเลือกตั้ง ราชกิจจานุเบกษา, เล่ม ๑๓๐, ตอนที่ ๑๙ ก, หน้า ๔๑, ๒๘ กุมภาพันธ์ ๒๕๕๖

แหล่งข้อมูล
-----------